Sojuz MS-01

**Sojuz MS-01** bola ruská kozmická loď typu Sojuz. Dňa 7. júla 2016 modernizovaný Sojuz vyštartoval z kozmodrómu Bajkonur k Medzinárodnej vesmírnej stanici (ISS), kam dopravil troch členov Expedície 48. Potom zostal u ISS ako záchranná loď až do októbra 2016, kedy sa s ním rovnaká trojica kozmonautov vrátila späť na Zem.

## Posádka
*  Anatolij Ivanišin (2), veliteľ, Roskosmos (CPK)
*  Takuja Óniši (1), palubný inžinier 1, JAXA
*  Kathleen Rubinsová (1), palubný inžinier 2, NASA

### Záložná posádka
*  Oleg Novickij, veliteľ, Roskosmos (CPK) 
*  Thomas Pesquet, palubný inžinier 1, ESA
*  Peggy Whitsonová, palubný inžinier 2, NASA

## Priebeh letu
Štart prvého modernizovaného Sojuzu verzie MS bol pôvodne naplánovaný na 24. júna 2016. Počas simulácií plánovaného automatického spojenia kozmickej lode so stanicou sa začiatkom júna objavili softvérové problémy, kvôli ktorým sa loď začala v simulácii neplánovane otáčať okolo svojej osi. Vzniknutá anomália sa počas simulácií objavovala aj napriek opravným prácam programátorov, a preto musel byť štart následne odložený na 7. júla.

Sojuz MS-01 napokon úspešne vyštartoval pomocou nosnej rakety Sojuz-FG z Bajkonuru dňa 7. júla 2016 o 01:36:40,208 svetového času (UTC). Kozmická loď bola približne po deviatich minútach od štartu navedená na počiatočnú obežnú dráhu vo výške 199,03 – 247,13 km. Po dvoch dňoch letu, 9. júla o 04:06:31 UTC, sa loď pripojila k spojovaciemu uzlu modulu Rassvet na Medzinárodnej vesmírnej stanici (ISS). Posádka prešla na stanicu a zapojila sa do práce Expedície 48.

Dňa 30. októbra 2016 o 00:35 UTC sa Sojuz odpojil od stanice a o vyše 3 hodiny neskôr, o 03:58:23,3 UTC, úspešne pristál v kazašskej stepi neďaleko Džezkazganu. 

## Galéria

Súbor:Soyuz MS-01 crew in front of St. Basil's Cathedral in Moscow.jpg|Posádka Sojuzu pred Chrámom Vasilija Blaženého v Moskve
Súbor:Expedition 48 Soyuz Rollout (NHQ201607040119).jpg|Prevoz nosnej rakety na štartovaciu rampu, 4. júl 2016
Súbor:Expedition 48 Soyuz Rollout (NHQ201607040139).jpg|Raketa Sojuz-FG na štartovacej rampe
Súbor:Expedition 48 Wave Farewell (NHQ201607070001).jpg|Posádka sa lúči pred štartom 
Súbor:Expedition 48 Launch (NHQ201607070012).jpg|Štart Sojuzu MS-01 z Bajkonuru, 7. júl 2016
Súbor:Soyuz MS-01 is approaching the ISS (1).jpg|Sojuz MS-01 sa blíži k Medzinárodnej vesmírnej stanici, 9. júl 2016
Súbor:Soyuz MS-01 docked to the ISS.jpg|Sojuz MS-01 po pripojení k modulu Rassvet na ISS, 10. júl 2016
Súbor:Expedition 49 Soyuz MS-01 Landing.jpg|Návratový modul Sojuzu klesá na padáku
Súbor:Expedition 49 Soyuz MS-01 Landing (NHQ201610300001).jpg|Pristátie Sojuzu v kazašskej stepi neďaleko Džezkazganu, 30. október 2016 
Súbor:Expedition 49 Soyuz MS-01 Landing (NHQ201610300028).jpg|Pátracie a záchranné tímy po príchode k návratovému modulu krátko po pristátí
Súbor:Expedition 49 Soyuz MS-01 Landing (NHQ201610300003).jpg|Posádka po vyzdvihnutí z kabíny v starostlivosti záchranných jednotiek


## Referencie


## Iné projekty

## Externé odkazy
* Informácie o lete Sojuzu MS-01

Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2016